《次韵承之紫岩长句》
宋代·苏过

乱山穷处闻鱼鼓，梵宇潭潭不知暑。当时麻衣此卜居，自启山林著蓝缕。

飞空楼观惊造化，缥缈云间如帝所。道人疑是有道者，己不求人人自许。

富儿争致千金多，贫者不辞筋力苦。若非足指按大地，荒山坐变琉璃宇。

南阳持节奉诏归，夜上峥嵘携幕府。是时六月火令炽，千骑解鞍人按堵。

登临岂为谢公赏，七子赋诗歌赵武。长廊月出清风生，古殿无人铃独语。

公留三日看溪涨，白昼鱼虾落飞雨。我昔千里上太行，身世飘零悲逆旅。

莫投紫岩稍自慰，欲扣僧房无可侣。有来野饷苜蓿饭，主人对客羞贫窭。

何似元戎从掾吏，落日红旗照洲渚。椎牛酾酒劳还役，号令三更传部伍。

君能笔力记其事，句法更如山峻阻。一时豪放岂易得，况有幻怪供诗取。

归来尚可诧朋友，云梦青丘俱不数。山川虽是风物殊，乐哉信美非吾土。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。